《寄张武子》
宋代·刘应时

霁月耿东南，流光净如洗。
幽人怀夜光，掬水弄清泚。
春云多态度，蒸缊出山麓。
舒卷无定踪，形容劳远目。
可人古锦囊，多乎斯二者。
造物发天藏，笔端妙陶冶。
我具择法眼，仅得窥一斑。
恨无餐玉法，谩入蓝田山。
别来岁月换，倏如飞鸟过。
升觉不足数，交谊果如何。
夜窗浥露气，策策秋声高。
假寐发永叹，念远心忉忉。

作者简介：四明人，字良佐。喜好诗，与陆游、杨万里友善。有《颐庵居士集》。